Zečica je u zoru otišla u šumu. Njena četiri zečića ostala su u kućici. Nisu imala ni hrane, ni vode,a ni drva da nalože vatru. Prošlo je podne, a njihova se majka još nije vratila.

Prvi je zečić plačnim glasom zahtjevao :

* Želim jesti ! Gladan sam kao vuk!

Drugi zečić je drhtao :

* Brrr ! Zima mi je !

Treći zečić tražio je :

* Žedan sam. Dajte mi vode !

Tko bi im mogao sve to donijeti ako nema majke ?

Četvrti se zečić dosjetio da se moraju sami snaći. Nije bio ni stariji, ni veći od svoje braće, ali bio je snalažljiviji. Ne čekajući majku, sam se dohvatio posla. Otrčao je u vrt i donio glavicu zelja. Zatim je nabrao drva u šumi i naložio vatru. Kada se malo ugrijao, otrčao je na izvor po vodu. Zečićima više nije bilo hladno, niti su bili gladni i žedni.

Tek predvečer zečica se vratila kući. Cijelog je dana bježala ispred lovačkih pasa i jedva im je umakla. Veoma se obradovala što je kućicu našla ugrijanu i što su zečići bili siti i zadovoljni.